ΓΡΑΠΤΗ ΕΡΩΤΗΣΗ P-2839/97 υποβολή: Hiltrud Breyer (V) προς το Συμβούλιο (1 Σεπτεμβρίου 1997)

Θέμα: Το πυρηνικό εργοστάσιο Temelin στην Τσεχική Δημοκρατία

Στο Temelin της Τσεχικής Δημοκρατίας, κοντά στα σύνορα με την Αυστρία, κατασκευάζονται δύο πυρηνικοί αντιδραστήρες τύπου VVER-1000. Κατά την ολοκλήρωση των έργων έχουν προκύψει τεράστια τεχνικά, οικονομικά, οργανωτικά και νομικά προβλήματα. Η έναρξη λειτουργίας του εργοστασίου, η οποία αρχικά είχε προγραμματισθεί για το 1992, αναβλήθηκε επανειλημμένως και σήμερα έχει ορισθεί για το 1999/2000. Οι συνολικές δαπάνες του έργου, αρχικού ύψους 26 δισ. κορωνών, υπολογίζονται σήμερα σε 85 δισ. κορώνες τουλάχιστον (περίπου 5 δισ. γερμανικά μάρκα). Αιτία της αύξησης των δαπανών είναι η εκ των υστέρων προγραμματισθείσα κατασκευή από την αμερικανική εταιρία Westinghouse συστήματος ελέγχου και συστήματος στοιχείων πυρηνικού καυσίμου. Δεδομένου ότι δεν υφίστανται ρωσικά σχέδια κατασκευής και έχουν διαπιστωθεί πολυάριθμα προβλήματα ποιότητας και συμβατότητας, υπάρχουν φόβοι ότι η εν λόγω κατασκευή θα μειώσει μάλλον παρά θα αυξήσει το επίπεδο ασφάλειας.

1. Πώς αξιολογεί το Συμβούλιο το γεγονός ότι, παρά τις μεταγενέστερες σημαντικές τροποποιήσεις των σχεδίων στο πυρηνικό εργοστάσιο Temelin και την επακόλουθη κατασκευή μικτού αντιδραστήρα τύπου WER-1000 ο οποίος δεν έχει δοκιμασθεί ακόμη σε διεθνές επίπεδο και ο οποίος ευρίσκεται ακριβώς στα σύνορα με την ΕΕ, δεν έχουν διεξαχθεί μέχρι σήμερα διαδικασίες έγκρισης, εκτίμηση των επιπτώσεων στο περιβάλλον, μελέτες ελαχίστου κόστους, πιθανολογικές αναλύσεις ασφάλειας, ούτε έχει εφαρμοσθεί επίσημη διαδικασία συμμετοχής των πολιτών;

2. Ποιά μέτρα σκοπεύει να λάβει το Συμβούλιο σχετικά με την κατάσταση αυτή, ιδιαίτερα ενόψει της μελλοντικής προσχώρησης της Τσεχικής Δημοκρατίας στην ΕΕ;

3. Γνωρίζει το Συμβούλιο τις ομόφωνες αποφάσεις του Αυστριακού Κοινοβουλίου της 9ης Ιουλίου 1997, σύμφωνα με τις οποίες επιδιώκεται, μεταξύ των άλλων, στο πλαίσιο των επικείμενων διαπραγματεύσεων προσχώρησης μεταξύ της ΕΕ και των κρατών της Κεντρικής και Ανατολικής Ευρώπης, η θέσπιση στρατηγικών για την έξοδο από την πυρηνική ενέργεια, καθώς και η δημιουργία αντίστοιχων κοινοτικών χρηματοδοτικών μέσων; Πώς αξιολογείται το γεγονός αυτό ιδιαίτερα σε συνάρτηση με το πυρηνικό εργοστάσιο Temelin και την Τσεχική Δημοκρατία;

Απάντηση (4 Δεκεμβρίου 1997)

Το Συμβούλιο έχει επίγνωση των προβλημάτων που θίγει το Αξιότιμο Μέλος του Κοινοβουλίου. Στο πλαίσιο των προνομιούχων σχέσεων που διατηρεί η Ευρωπαϊκή Ένωση με τις συνδεδεμένες χώρες της Κεντρικής και Ανατολικής Ευρώπης - στις οποίες περιλαμβάνεται η Τσεχική Δημοκρατία - το Συμβούλιο επέστησε επανειλημμένως την προσοχή των τσεχικών αρχών στα ζητήματα αυτά. Έτσι, το Συμβούλιο σημείωσε τις δεσμεύσεις που ανέλαβαν οι τσεχικές αρχές για βελτίωση της πυρηνικής ασφάλειας, καθώς και τις πληροφορίες για τις πυρηνικές εγκαταστάσεις στη χώρα αυτή, αλλά παράλληλα, υπογράμμισε ότι αποδίδει τη μέγιστη σημασία, ακόμα και με την προοπτική της προσχώρησης, σε ένα υψηλό επίπεδο ασφάλειας των πυρηνικών σταθμών και στη στενή συνεργασία προκειμένου να επιτευχθεί αυτός ο στόχος.

Όσον αφορά την προοπτική της προσχώρησης της Τσεχικής Δημοκρατίας σε συνδυασμό με το θέμα της πυρηνικής ενέργειας, το Συμβούλιο επισημαίνει ότι είναι εξαιρετικά σημαντικό, οι υποψήφιες για προσχώρηση χώρες - και συνεπώς, και η Τσεχική Δημοκρατία - να αποδεχθούν, το συντομότερο, ολόκληρο το κοινοτικό κεκτημένο σε αυτόν τον τομέα και να εφαρμόσουν σύντομα τις δεσμεύσεις που ανέλαβαν σχετικά με τον εκσυγχρονισμό και/ή το κλείσιμο πυρηνικών σταθμών και με την πολιτική διαχείρισης των αποβλήτων.

Επιπλέον, αναγνωρίζεται ότι ένας από τους στόχους της προσχώρησης είναι να εξασφαλιστεί ότι τα υποψήφια κράτη αφενός μεν αποδέχονται τις διεθνώς αναγνωρισμένες αρχές πυρηνικής ασφάλειας όπως περιέχονται στη Διεθνή Σύμβαση για την Πυρηνική Ασφάλεια, αφετέρου δε είναι πρόθυμα να προσχωρήσουν στη Σύμβαση αυτή και να την επικυρώσουν.